Димчо Дебелянов
Война

chitanka.info

Той беше войнствен и смел

и без да мисли надълбоко,

на всяка низка земна цел

отвори сам война жестока.

Ала преди да встъпи в бой,

не пожела и не сполучи,

макар и с низки средства той

против Глада съюз да сключи.

Той тръгна — трепна Низостта,

раззина паст и се изправи

със смрад от хиляди блата

врага си храбър да задави.

Развяла сиви знамена,

като крила на гробни птици,

тя почна огнена война

по всички негови граници.

Тогава в слабост взор извил

подкрепа братска той поиска

и видя — немощен и хил —

Гладът зад него да се киска.

И в оня час на страх и скръб,

когато сам безсилен падна,

Гладът пристъпи с присмех тъп

и впи в сърце му челюст жадна.

До свойте схълмени гърди

той воина безумен смачка

и Низостта освободи

от непотребната й плячка.

Хулете, братя, Низостта,

ала преди да ви връхлети,

чрез всички низости в света

съюзника й победете!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.